次韻賓暘池字
作者：方回
朝代：宋

paragraphs: 鴻雁逐稻粱，飛飛無定時。
槁草火不燼，層冰風已漪。
觀化悟茲理，久甘玄鬢絲。
良願息我影，不復天之涯。
云何事行役，黽勉營所私。
仰睇斗牛分，俯觀朝夕池。
玉氣忽澌盡，侲子猶歡嬉。
酸感諒徒爾，得酒竟大奇。
是日春霧霽，西樓晝陰遲。
雲落繭楮墨，雹響紋秋棋。
幸喜暫合聚，寧忘倏乖離。
舟楫集津岸，焉得長縶維。
前謝後花發，東起西星移。
爛醉未失策，螺螟彼何知。
冥冥失馬福，昧昧亡羊岐。
終當蛻闤闠，秉耒依農師。